**Albrecht I. (Habsburský)** (nem. Albrecht I. lat. Albertus I.) (\* júl 1255, Rheinfelden – † 1. máj 1308, Königsfelden) bol rímsko-nemecký kráľ, najstarší syn Rudolfa I. a Gertrúdy Hohenberskej.

Život
-----

V mladosti bolo dbané na jeho vzdelanie, pretože na rozdiel od mnohých šľachtických synov tej doby vedel písať a ovládal základy latinčiny. Otec mu veľmi veril a po jeho smrti musel ako 19-ročný spravovať habsburské Horné zeme. Inicioval vznik urbára habsburských rodových statkov. 26-ročný sa stal ríšskym správcom rakúskych vojvodstiev a Štajerskej marky. Najprv vládol spolu so svojim mladším bratom Rudolfom II. ale kvôli nesúhlasu šľachty sa vlády ujal sám a dedičné právo získali len jeho potomkovia. 

Vedel tvrdo presadiť svoju vôľu, čo viedlo v roku 1287/1288 k povstaniu, ktoré potlačil. Pre šľachtu sa stával čoraz väčšou hrozbou. Otec mu sľúbil uhorskú korunu, ale po cisárovej smrti sa v Horných rakúskych zemiach vytvorila silná protihabsburská koalícia a kým jednal tam, kurfisti zvolili za rímsko-nemeckého kráľa Adolfa Nassauského a Uhorsko si zvolilo Ondreja III. Ním vymrel rod Arpádovcov a Albrecht podporil Karola Roberta z Anjou ako protikandidáta Přemyslovcov. Aby Albrecht udržal habsburské pozície, takisto podporil Adolfa. 

V roku 1293 bola jeho moc opäť ohrozená, keď ho počas ťažkej choroby vyhlásili za mŕtveho. Ale po novej výhre nad vzbúrenou šľachtou sa Albrecht odhodlal k priamej konfrontácii s kráľom Adolfom. Ten zahynul v spoločnej bitke pri Göllheime 1298. Dňa 24. augusta bol v Čechách korunovaný za kráľa, potom, ako sa nechal všetkými kurfistami zvoliť za cenu veľkých ústupkov. Tých si ale čoskoro rozhneval kvôli svojím dobrým vzťahom s francúzskym kráľom Filipom IV. Svojho syna Rudolfa oženil s kráľovou nevlastnou sestrou Blankou a Francúzsku pri zachovaní nadvlády ríše odstúpil susedné Burgundsko. 

V roku 1300 uzavreli kurfisti tajný spolok proti kráľovi. Ale Albrecht si svojou šikovnou hospodárskou politikou získal na svoju stranu ríšske mestá a už v roku 1302 oslávil víťazstvo nad kurfistami. Bolo to vôbec prvé víťazstvo ríšskej koruny nad mocou kurfistov. Mal spory aj s pápežom Bonifácom VIII. ktorý tiež odsudzoval jeho priateľstvo so spupným Francúzskom. Po začatí vyjednávaní o zmier, ale pápež zomrel po "atentáte v Anagnii". 

Okrem Uhorska mal záujem aj o Čechy. Václav II. bol ženatý s Gutou, Albrechtovou sestrou. Aj preto Albrecht mal moc mierniť politiku českého kráľa voči Uhorsku. Václava III. prinútil vzdať sa nároku na Uhorsko a po smrti tohto posledného Přemyslovca vtrhol do Čiech a svojho syna Rudolfa oženil s Eliškou Rejčkou, vdovou po Václavovi II. Po jeho smrti sa Albrechtovi nepodarilo na trón dosadiť ani svojho druhého syna Fridricha Pekného. Súčasne sa snažil o získanie Durínska a Miessenska. Ale pri zhromažďovaní vojenskej sily bol zavraždený svojim synovcom Jánom Parricidom, ktorý sa cítil okradnutý o dedičstvo.

|  |  |  |
| --- | --- | --- |
| „ | Tento Ján totiž, pretože bol dedičom Rakús a dostal údelom toľko práva a spravodlivosti ako synovia kráľa Albrechta, iný však držal jeho panstvo a sám nemal nič, často upomínal kráľa, svojho strýka, o svoju zem, a pretože upomínanie bolo bezvýsledné, riadiac sa zlou radou, spáchal zločin vraždy a sám sa z toho nijak neobohatil... | "|
| – (Zbraslavská kronika) |

Albrecht bol schopný panovník a výborný štátnik, ktorý mal byť základom silného rodového kráľovstva. Táto česť však bola prisúdená až jeho praprapravnukovi Fridrichovi III.

Rodina a deti
-------------

Albrecht sa v roku 1274 oženil s Alžbetou Tirolskou, dcérou grófa Meinharda II. V spokojnom manželstve sa narodilo 21 detí, ale 9 z nich zomrelo krátko po narodení.

* Anna (\* 1277/1279 – † 19. marec 1327) ∞
	+ 1295 brandenburský gróf Hermann
	+ 1310 vroclavský vojvoda Henrich VI.
* Agneša (\* 1280 – † 11. jún 1364) ∞ 1296 uhorský kráľ Ondrej III.
* Rudolf, vojvoda rakúsky a kráľ český (\* cca 281 – † 4. júl 1307) ∞
	+ 1300 princezná Blanka Francúzska, dcéra Filipa III. a Márie Brabantskej
	+ 1306 česká kráľovná-vdova Eliška Rejčka, vdova po Václavovi III.
* Alžbeta (1285 – † 19. máj 1352) ∞ 1304 lotrinský vojvoda Fridricha IV.
* Fridrich I. (\* 1289 – † 13. január 1330) ∞ 1314 infantka Izabela Aragónska, dcéra Jakuba II. a Blanky Neapolskej
* Leopold I. (\* 4. august 1290 – † 28. február 1326) ∞ 1315 grófka Katarína Savojská, dcéra grófa Amadea V.
* Katarína (\* 1295 – † 18. január 1323) ∞ 1316 kalábrijský vojvoda Karol
* Albrecht II. Múdry (\* 12. december 1298 – † 20. júl 1358) ∞ 1324 grófka Jana z Pfirtu, dcéra grófa Ulricha III.
* Henrich (\* 1299 – † 3. február 1327) ∞ 1314 Alžbeta z Virneburgu
* Otto IV. (\* 23. júl 1301 – † 17. február 1339) ∞
	+ 1/ 1325 vojvodkyňa Alžbeta Dolnobavorská
	+ 2/ 1335 princezná Anna Luxemburská, dcéra českého kráľa Jána Luxemburského a Elišky Přemyslovny
* Jutta (1302 - † 1329) ∞ 1319 oettingenský gróf Ľudovít IV.

Referencie
----------

1. ↑  *Habsburkové ve středověku*, s. 50–51
2. ↑  RAPP. *Svatá říše římská národa německého. Od Oty Velikého po Karla V*. Praha ; Litomyšl : Paseka, 2007. 316 s. ISBN 978-80-7185-726-6. S. 198.
3. ↑   *Zbraslavská kronika*. Praha : Nakladatelství Svoboda, 1975. 25-015-76.
4. ↑  HAMANNOVÁ, Brigitte. *Habsburkové. Životopisná encyklopedie*. [s.l.] : Brána ; Knižní klub, 1996. 408 s. Ďalej len *Habsburkové*. ISBN 80-85946-19-X. S. 30.

Externé odkazy
--------------

* Archivio Segreto Vaticano Archivované 2009-10-02 na Wayback Machine (po taliansky)

Autoritné údaje: * BnF: 16296186g
* GND: 118501607
* ISNI: 0000 0000 2485 7405
* LCCN: n84128864
* NK ČR: xx0187480
* VIAF: 40169438
* WorldCat: lccn-n84128864